Giulio Andreotti

Òm polìtich.
Giulio Andreotti a l'era nà a Roma ai 14 ëd gené dël 1919.
A doi agn a l'é restà orfanin ëd sò pare e a l'é soa mare Rosa ch'a l'ha anlevalo.
Formasse ant la Fuci, dël 1938 a l'ha rancontrà Alcide De Gasperi e dël 1939 a l'ha ancaminà l'atività polìtica ant l'università, ansema a Aldo Moro.

Dël 1946 a l'é stàit elegiù a la Ciambrea constituenta dla Repùblica italian-a e dël 1954 a l'é dventà për la prima vira ministr, dl'Anterior, për quìndes di, ant un goern Fanfani.
A sarà ministr pi che vint vire, dël Tesòr, dla Difèisa, dl'Andustria, dj'Afé strangé.
Andreotti a l'é stàit për set vire pressident dël consèj dij ministr ëd la Repùblica italian-a, la prima vira dël 1972, ma sò goern a l'ha durà mach neuv di.
Dal 1983 al 1989 a l'é stàit ministr ëd j'Afé strangé.
Dël 1991 a l'é stàit nominà senator a vita dal cap ëd lë stat Francesco Cossiga.

Ant ël 2002 a l'é stàit condanà a vintequatr agn ëd përzon 'me mandant däl sassinament dël giornalista Mino Pecorelli, massà a Roma ant ël mars 1979.
L'ann apress però Andreotti a l'é stàit diciairà nossent.

Giulio Andreotti a l'é mòrt a Roma ai 5 ëd maj 2013.

Andreotti, Giulio